Osmo Soininvaara kirjoittaa blogissaan, että Suomeen tulee muuttamaan useita miljoonia ihmisiä pelkästään ilmastonmuutoksen aiheuttamana.

Osmo Soininvaara kirjoittaa tuoreessa blogikirjoituksessa ilmastonmuutoksen aiheuttamista tulevista väestönsiirroista. Arkistokuva. Matti Matikainen

Osmo Soininvaaran blogikirjoituksen mukaan Suomen täytyy varautua massiivisiin ilmastonmuutoksen aiheuttamiin väestönsiirtoihin tulevaisuudessa. Soininvaara on entinen vihreiden kansanedustaja. Suomen osuus satojen miljoonien ihmisten uudelleen asuttamisessa ilmastonmuutoksen seurauksena tulee olemaan Soininvaaran mukaan useita miljoonia.

Soininvaaran mielestä realistisinta nykytilanteessa on varautua kolmen asteen ilmaston lämpenemiseen ja sopeutumiseen.

— Edessä on massiivisia väestönsiirtoja, kun esimerkiksi sadat miljoonat intialaiset jäävät ilman vettä Tiibetin jäätiköiden sulaessa. Myös suuri osa Afrikasta on käymässä elinkelvottomaksi. Euroopassakin tulee ongelmia veden saamisen kanssa Espanjassa ja Italiassa, Soininvaara kirjoittaa blogissaan.

Veden saatavuus voi aiheuttaa maiden välisiä konflikteja. Satojen miljoonien uudelleen asuttaminen on Soininvaaran mukaan kiireisin ongelma.

– Katse kääntyy tietysti harvaan asuttuihin maihin kuten Australiaan – ja esimerkiksi Suomeen. Suomen osuus tulee olemaan useita miljoonia, eikä sitä meiltä kysytä. Ilmastonmuutoksen edistämistä kannattavat puolueet voisivat Suomessa ajatella myös tätä. Tosiasiassa heidän politiikkansa johtaa juuri siihen ”väestönvaihtoon”, jota he julkistetuissa ohjelmissaan vastustavat.

Tähän olisi Soininvaaran mukaan täytynyt varautua jo vuosia sitten.

Soininvaaran mukaan seuraava ongelma on meren pinnan nousu. Soininvaaran mukaan Helsingin varautuminen meren pinnan nousuun metrillä on ehkä liian vähän.

Korjattu tieto 15.12 kello 18.01. Soininvaara on vihreiden entinen kansanedustaja.

Greta Thunberg puhui keskiviikkona Madridin ilmastokokouksessa. Reuters